Gedagte vir die dag: Die Eienaar se handleidingFoto: pixabay.com Die hele Skrif is deur God geïnspireer en is nuttig om ons te onderrig, die verkeerde te weerlê, om ons tereg te wys en om die regte leefstyl by ons te kweek. Dit is God se manier om sy mense voor te berei vir hulle taak, ten volle toegerus vir elke goeie ding wat Hy wil hê hulle moet doen. (2 Timoteus 3:16-17) Elke nuwe motor het ’n handleiding propvol nuttige inligting en advies. Die vervaardigers maak daarmee seker dat jy al die gegewens het om so ’n duur en ingewikkelde stuk masjinerie te laat werk en in stand te hou. Die mens, die liefdevolle Skepper se handewerk, is tog oneindig meer waardevol en kompleks. In ’n verwarrende en gevaarlike wêreld het ons die regte sorg en leiding nodig. God weet goed hoe dié stuk “masjinerie” werk, maar óns het die Eienaar se handleiding aan ons nodig: die Bybel. Die Woord van God bevat alles wat ons nodig het om ’n regte lewenswyse te kweek. Dit leer ons wat die waarheid is, wys verkeerdhede in ons lewe uit, bestry dwalinge en leer ons dan hoe om reg te lewe. God se Woord rus ons toe “vir elke goeie ding wat Hy wil hê ons moet doen”. “Die woord van God is vol lewenskrag en energie. Dit is skerper as ’n swaard wat twee skerp kante het. Dit sny diep tot binne-in ons innerlikste wese, tot in ons gewrigte en murg. Dit vlek ons diepste motiewe en oorwegings oop” (Heb. 4:12). In elke gelykenis, elke profesie, elke lering in hierdie Boek konfronteer God ons met Homself, en leer ons hoe ons moet leef om sy hart te verbly. Die Bybel is God se handleiding aan ons, sy geestelike noodhulptassie en sy groot liefdesbrief. Lees dit, bestudeer dit en pas die beginsels daarin toe.